ອິສຣາ​ແອ​ລ ເພິ່ງ​ພາ ລະບົບຕໍ່ຕ້ານ ລູກ​ສອນ​ໄຟ Iron Dome ​ເພື່ອ​ປົກ​ປ້ອງ ປະຊາ​ຊົນ 
ລະບົບຕໍ່​ຕ້ານລູກ​ສອນ​ໄຟ Iron Dome ຂອງ​ອິ​ສ​ຣາ​ແອ​ລ ​ໄດ້​ຍິງ​ຈະ​ຫຼວດ​ ​ຂອງ​ກຸ່ມ​ຮາ​ມາ​ສປະມານ 200 ລູກຕົກ ຈາກ​ຈຳນວນ​ທັງ​ໝົດ ຫຼາຍກວ່າ 1,000 ລູກ ​ທີ່​ຍິງ​​ມາ​ຈາກເຂດ Gaza.
ໃນຂະນະທີ່ເຮືອບິນລົບຂອງອິສຣາແອລ ຍັງສືບຕໍ່ປະຕິບັດ ການໂຈມຕີທາງອາກາດ ໃນເຂດ Gaza Strip ນັ້ນ ອິສຣາແອລ ແມ່ນເພິ່ງພາ ລະບົບຕໍ່ຕ້ານລູກສອນໄຟທີ່ເອີ້ນວ່າ Iron Dome ເພື່ອປົກປ້ອງປະຊາຊົນຂອງຕົນຈາກການຍິງຈະຫຼວດໂຈມຕີ ຂອງກຸ່ມຮົວຮຸນແຮງ Hamas ຕັ້ງແຕ່ເລີ້ມປະຕິບັດການໃນອາທິດແລ້ວນີ້ ເພື່ອຍຸດຕິການໂຈມຕີ ດ້ວຍຈະຫລວດນັ້ນ ກອງທັບອິສຣາແອລກ່າວວ່າ Iron Dome ໄດ້ຍິງຈະຫລວດ ປະມານ 200 ລູກຕົກ ຈາກຈຳນວນທັງໝົດຫຼາຍ ກວ່າ 1,000 ລູກ ທີ່ໄດ້ຍິງເຂົ້າມາຈາກເຂດ Gaza ລະບົບ Iron Dome ດັ່ງກ່າວ ໄດ້ອອກແບບ ເພື່ອສະກັດກັ້ນລູກຈະຫລວດທີ່ແນໃສ່ ບໍລິເວນ ທີ່ມີປະຊາຊົນອາໄສຢູ່ຢ່າງໜາແໜ້ນໃນຂະນະທີ່ບໍ່ໃຫ້ຄວາມສຳຄັນ ຕໍ່ພວກ ລູກຈະຫລວດ ທີ່ແນໄປໃສ່ເຂດນອກ ທີ່ບໍ່ມີຄົນອາໄສຢູ່ ຄືທົ່ງ ຫຼື ເດີ່ນເປົ່າວ່າງນັ້ນ ລະບົບດັ່ງກ່າວ ໃຊ້ເຣດ້າ ເພື່ອຈັບເອົາສັນຍານ ໃນເວລາມີການຍິງຈະຫຼວດ ໂປແກມ ຫຼື software ຂອງມັນຈະຄຳນວນບ່ອນທີ່ມີທ່າທາງວ່າ ຈະເປັນເປົ້າໝາຍ ຂອງຈະຫລວດ ແລະລູກສອນໄຟ ຊຶ່ງມີລາຄາຫຼາຍ ໝື່ນດອນລາຕໍ່ລູກ ຈະຖືກຍິງຂຶ້ນໄປໃສ່ເສັ້ນທາງ ທີ່ເປັນຈຸດໝາຍຂອງຈະຫລວດ ແລ້ວກໍຈະທຳລາຍມັນ ລະບົບລູກສອນໄຟດັ່ງກ່າວ ແມ່ນໄດ້ພັດທະນາຂຶ້ນໂດຍບໍລິສັດປ້ອງກັນປະເທດ ລັດ ວິສາຫະກິດ Rafael ພ້ອມກັບຄວາມຊ່ອຍເຫຼືອຈາກ 2 ບໍລິສັດອື່ນອີກ ສະຫະລັດໄດ້ ສະໜອງທຶນຫຼາຍຮ້ອຍລ້ານດອນລາ ໃຫ້ແກ່ອິສຣາແອລ ສຳຫລັບການພັດທະນາລະບົບ Iron Dome ນີ້ ຕັ້ງແຕ່ໄດ້ເລີ້ມນຳໃຊ້ລະບົບດັ່ງກ່າວ ໃນປີ 2011